Köszöntő (Áldott, ki jössz...)
Áldott, ki jössz az Úr nevében
S veled a vídám üzenet,
Szívünk pirosló melegéből
Hintünk elébed szőnyeget.

Szegénység kincsét hozom én is,
Csöndes dalt szelíd énekes,
Te meg se hallod, meg se érted,
Magányos, bús nyelven repes:

De a szemekből csak kinézed,
Mit vár én népem, a magyar,
Fojtott keservvel, néma daccal,
Elszánt erővel mit akar?

Hallgasd, ha majd szent Hymnusunknak
Istent keresnek hangjai,
Milliók ajkán egy imádság
S tudom, megrendít valami!
Versek